Author: administrator
Last saved by: koki
Company: Abyss

Dôvodová správa

A. Všeobecná časť

           Návrh zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii  ústrednej štátnej správy v znení neskorších predpisov v znení zákona č. 233/2008 Z. z. a o zmene a doplnení niektorých zákonov (ďalej len „návrh zákona“) legislatívne upravuje možnosti poskytovania dotácií na vedecko-technické služby (ďalej len „dotácie“), nakoľko podľa doterajšej právnej úpravy sa dotácie poskytujú v pôsobnosti Ministerstva školstva, vedy, výskumu a športu na základe výnosu Ministerstva školstva Slovenskej republiky z 12 apríla 2006 č. CD 2006-141/348-1:sekr. o poskytovaní dotácií v pôsobnosti Ministerstva školstva Slovenskej republiky (oznámenie č. 230/2006 Z. z.). Poskytovať dotácie týmto spôsobom bude možné podľa § 37d ods. 3 zákona č. 523/2004 Z. z. len do 31. decembra 2010. Návrh zákona ďalej spresňuje pojem „dotácia na výskum a vývoj“, legislatívne rozširuje kompetencie Agentúry na podporu výskumu a vývoja (ďalej len „agentúra“), ustanovuje povinnosť osobitne sledovať položku výdavkov na stimuly pre výskum a vývoj (ďalej len „stimuly“) v rozpočte Ministerstva školstva, vedy, výskumu a športu SR (ďalej len „ministerstvo školstva“) a zavádza merateľný ukazovateľ pre kontrolovanie podnikateľov, či udržujú pracovisko výskumu a vývoja ešte 5 rokov po skončení poskytovania stimulov a zavádza tiež časovú reguláciu predkladania žiadosti o poskytnutie stimulov na ministerstvo školstva a to zverejňovaním oznámenia o predkladaní žiadostí o stimuly. 
 
Ustanovenia návrhu zákona majú význam  pre zabezpečenie transparentnosti procesu poskytovania prostriedkov štátneho rozpočtu, tak ako to ustanovuje Programové vyhlásenie vlády SR, ktoré schválila NR SR dňa 11.augusta 2010.
 
Návrh na úpravy zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii  ústrednej štátnej správy v znení neskorších predpisov v znení zákona č.233/2008 Z. z. (ďalej len „zákon č. 172/2009 Z. z.“):
·  podrobne upravuje proces poskytovania dotácií ministerstvom školstva, ako ústredným (prierezovým) orgánom Slovenskej republiky s celoslovenskou pôsobnosťou pre vedu a techniku a aj ostatnými ministerstvami a ústrednými orgánmi štátnej správy SR. Podľa tejto úpravy bude možné poskytovať dotácie v oblasti vedy a techniky jedine na činnosti vedecko-technických služieb, ktoré sú ustanovené v §8 zákona č. 172/2005 Z. z.. Tým bude možné podporovať činnosti, ktoré sú podľa metodiky OECD tzv. Frascati Manuálu začlenené pod vedecko-technické služby a tvoria komplementárne činnosti k výskumu a vývoju a spoločne s výskumom a vývojom tvoria oblasť „vedy a techniky“. Ustanovenia stanovujú kroky,  pravidlá pre manažovanie jednotlivých etáp procesu poskytovania dotácií.
·  Dáva do súladu § 10 ods. 2 písm. c) a § 16 ods. 4, keď spresňuje, že “dotácie na výskum a vývoj“ môžu byť poskytované jedine v rámci inštitucionálneho financovania verejných vysokých škôl a tým sa zamedzí poskytovaniu podpory na výskum a vývoj ostatnými ministerstvami a ústrednými orgánmi prostredníctvom poskytovania tzv. „dotácií na výskum a vývoj“ cez rezortné „grantové“ systémy na projekty výskumu a vývoja. Projekty výskumu a vývoja v SR podľa § 16 ods. 4 zákona č. 172/2005 Z. z. môžu byť podporované jedine:
-          prostredníctvom agentúry,
-          zo štátnych programov výskumu a vývoja,
-          v oblastiach pre zabezpečenie obrany štátu a bezpečnosti štátu. 
·  Kompetencie ostatných ministerstiev a ústredných orgánov štátnej správy SR    rozširuje o možnosť poskytovania dotácií na vedecko-technické služby.
·  Legislatívne zakotvuje už existujúci stav vo vykonávaní činností agentúry v oblasti komunitárnych programov a iniciatív EÚ v oblasti výskumu a vývoja.
·  Aktualizuje niektoré ustanovenia zákona č. 172/2005 Z. z. z dôvodu úpravy legislatívy EÚ v oblasti vedy a techniky.   
 
Návrh úpravy zákona č. 185/2009 Z. z. o stimuloch pre výskum a vývoj a o  doplnení zákona č. 595/2003 Z. z. o dani z príjmov v znení neskorších predpisov“ (ďalej len „zákon č. 185/2009 Z. z.) vychádza z praktických skúseností poskytovania stimulov a poznania, že je dôležité:
§stanoviť kvantitatívny ukazovateľ pre kontrolu dodržovania podmienok pre poskytnutie stimulov  v období piatich rokov po skončení poskytovania stimulov,   
§ regulovať prijímanie žiadostí o stimuly podľa momentálnych disponibilných zdrojov štátneho rozpočtu rozpočtovej kapitoly ministerstva školstva. Takýmto prvkom v regulácií bude zverejnenie oznámenia o predkladaní žiadostí o poskytnutie dotácie, ktorého legislatívne ustanovenie zamedzí nepretržitému prílevu žiadostí o stimuly na ministerstvo školstva, tak ako je to v súčasnosti. 
 
Návrh zákona v článku II. upravuje zákon č. 610/2003 Z. z. o elektronických komunikáciách, prostredníctvom ktorého spresňuje postup pri poskytovaní dotácií na vedecko-technické služby v podmienkach Ministerstva dopravy, pôšt a telekomunikácií Slovenskej republiky.
 
Legislatívne úpravy všetkých troch zákonov navrhujú tiež legislatívne zakotviť ustanovenia ukladajúce povinnosť zverejňovať poskytovateľom dotácií a poskytovateľovi stimulov zoznamy subjektov, ktorým boli poskytnuté dotácie alebo stimuly, ich výšku a zverejňovať aj zmluvy o poskytnutí dotácií alebo stimulov. 
 
Navrhované úpravy všetkých troch zákonov sú v súlade s celkovou koncepciou poskytovania podpory z verejných prostriedkov na vedu a techniku v Európskej únii. Podľa tejto koncepcie podstatná časť podpory z verejných zdrojov je smerovaná na podporu výskumu a vývoja a podpora vedecko-technických služieb tvorí len nepatrné percento.   
 
Predmetný návrh zákona je v súlade s ústavou Slovenskej republiky, ústavnými zákonmi, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná. 
 
Implementácia ustanovení materiálu nevyvolá dodatočné požiadavky nad rámec rozpočtových limitov jednotlivých rozpočtových kapitol poskytovateľov dotácií vzhľadom na skutočnosť, že ministerstvo školstva doteraz poskytovalo dotácie na vedecko-technické služby podľa Výnosu Ministerstva školstva Slovenskej republiky z 12 apríla 2006 č. CD 2006-141/348-1:sekr. o poskytovaní dotácií v pôsobnosti Ministerstva školstva Slovenskej republiky (oznámenie č. 230/2006 Z. z.) a ostané ministerstvá a ústredné orgány štátnej správy SR v súlade s ich výnosmi na poskytovanie dotácií. Od 1. januára 2011 nahrádza novelizácia zákona uvedené výnosy a pri alokovaní prostriedkov štátneho rozpočtu nedochádza k zmenám.